CELEX: 32021D0857
Language: el
Date: 2021-05-27 00:00:00
Title: Απόφαση (ΕΕ) 2021/857 της Επιτροπής της 27ης Μαΐου 2021 για την τροποποίηση της απόφασης (ΕΕ, Ευρατόμ) 2021/625 όσον αφορά τη συμπερίληψη ορισμένων επιχειρήσεων επενδύσεων στα κριτήρια επιλεξιμότητας για απόκτηση ιδιότητας μέλους στο δίκτυο βασικών διαπραγματευτών της Ένωσης

28.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/103
               
            
         ΑΠΟΦΑΣΗ (ΕΕ) 2021/857 ΤΗΣ ΕΠΙΤΡΟΠΗΣ
         της 27ης Μαΐου 2021
         για την τροποποίηση της απόφασης (ΕΕ, Ευρατόμ) 2021/625 όσον αφορά τη συμπερίληψη ορισμένων επιχειρήσεων επενδύσεων στα κριτήρια επιλεξιμότητας για απόκτηση ιδιότητας μέλους στο δίκτυο βασικών διαπραγματευτών της Ένωσης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (1),
         Εκτιμώντας τα ακόλουθα:
         
                     (1)
                  
                  
                     Η συμμετοχή σε ευρωπαϊκά κρατικά και υπερεθνικά δίκτυα βασικών διαπραγματευτών είναι κατά κανόνα ανοικτή σε πιστωτικά ιδρύματα που έχουν λάβει άδεια λειτουργίας δυνάμει της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (2) και σε επιχειρήσεις επενδύσεων που έχουν λάβει άδεια λειτουργίας δυνάμει της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Το άρθρο 4 στοιχείο γ) της απόφασης (ΕΕ, Ευρατόμ) 2021/625 της Επιτροπής (4) ορίζει ως ένα από τα κριτήρια επιλεξιμότητας για συμμετοχή στο δίκτυο βασικών διαπραγματευτών της Ένωσης τη συμμετοχή πιστωτικών ιδρυμάτων σε ευρωπαϊκό κρατικό ή υπερεθνικό δίκτυο βασικών διαπραγματευτών. Δεδομένης της πείρας που έχουν αποκτήσει μέσω της συμμετοχής τους σε ευρωπαϊκά κρατικά ή υπερεθνικά δίκτυα βασικών διαπραγματευτών, οι επιχειρήσεις επενδύσεων που έχουν λάβει άδεια άσκησης των δραστηριοτήτων αναδοχής χρηματοπιστωτικών μέσων και/ή τοποθέτησης χρηματοπιστωτικών μέσων με δέσμευση ανάληψης δυνάμει της οδηγίας 2014/65/ΕΕ θα πρέπει επίσης να είναι επιλέξιμες για συμμετοχή στο δίκτυο βασικών διαπραγματευτών της Ένωσης. Οι δραστηριότητες αυτές σχετίζονται με τα καθήκοντα των μελών του δικτύου βασικών διαπραγματευτών της Ένωσης, τα οποία μπορούν να συμμετέχουν σε δημοπρασίες με δέσμευση ανάληψης και μπορούν να ενεργούν ως επικεφαλής διαχειριστές για κοινοπρακτικές συναλλαγές που δεσμεύονται να αναλάβουν την αναδοχή χρεογράφων.
                  
               
                     (3)
                  
                  
                     Επιπλέον, σύμφωνα με το νέο κανονιστικό πλαίσιο που ισχύει για τις επιχειρήσεις επενδύσεων, και ιδίως τον κανονισμό (ΕΕ) 2019/2033 του Ευρωπαϊκού Κοινοβουλίου και του Συμβουλίου (5), ορισμένες επιχειρήσεις επενδύσεων που ασκούν δραστηριότητες αναδοχής χρηματοπιστωτικών μέσων και/ή τοποθέτησης χρηματοπιστωτικών μέσων με δέσμευση ανάληψης δυνάμει της οδηγίας 2014/65/ΕΕ θα πρέπει να θεωρούνται πιστωτικά ιδρύματα από τις 26 Ιουνίου 2021. Ωστόσο, μέχρι την ημερομηνία αυτή και εφόσον χορηγείται άδεια λειτουργίας ως πιστωτικό ίδρυμα βάσει του νέου κανονιστικού πλαισίου, οι εν λόγω οντότητες θα εξακολουθούν να χαρακτηρίζονται παροδικά ως επιχειρήσεις επενδύσεων.
                  
               
                     (4)
                  
                  
                     Συνεπώς, η απόφαση (ΕΕ, Ευρατόμ) 2021/625 θα πρέπει να τροποποιηθεί αναλόγως.
                  
               
                     (5)
                  
                  
                     Λαμβάνοντας υπόψη την ανάγκη κατάρτισης του πρώτου καταλόγου του δικτύου βασικών διαπραγματευτών της Ένωσης, για το οποίο έχει ήδη δρομολογηθεί πρόσκληση υποβολής αιτήσεων και η επιλογή βρίσκεται σε εξέλιξη, καθώς και τη μεταβατική περίοδο βάσει του νέου κανονιστικού πλαισίου και για λόγους ασφάλειας δικαίου των ενδιαφερόμενων υποψηφίων για συμμετοχή στο δίκτυο βασικών διαπραγματευτών της Ένωσης, η παρούσα απόφαση θα πρέπει να τεθεί σε ισχύ επειγόντως και να εφαρμοστεί αναδρομικά από την ημερομηνία έναρξης ισχύος της απόφασης (ΕΕ, Ευρατόμ) 2021/625,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΕΕ, Ευρατόμ) 2021/625 τροποποιείται ως εξής:
            
                        1)
                     
                     
                        Το άρθρο 2 τροποποιείται ως εξής:
                        
                                    α)
                                 
                                 
                                    παρεμβάλλεται το ακόλουθο σημείο 3α):
                                    «“επιχειρήσεις επενδύσεων”: επιχειρήσεις επενδύσεων όπως ορίζονται στο άρθρο 4 παράγραφος 1 σημείο 1) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (*1)
                                    
                                    
                                       (*1)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).»"
                        
                                 
                              
                                    β)
                                 
                                 
                                    το σημείο 5) αντικαθίσταται από το ακόλουθο κείμενο:
                                    «“μέλη του δικτύου βασικών διαπραγματευτών”: πιστωτικά ιδρύματα ή επιχειρήσεις επενδύσεων που πληρούν τα κριτήρια επιλεξιμότητας του άρθρου 4 και περιλαμβάνονται στον κατάλογο που αναφέρεται στο άρθρο 11»·
                                 
                              
                  
                        2)
                     
                     
                        Στο άρθρο 3, το εισαγωγικό μέρος αντικαθίσταται από το ακόλουθο κείμενο:
                        «Το δίκτυο βασικών διαπραγματευτών της Ένωσης (στο εξής: δίκτυο βασικών διαπραγματευτών) είναι ομάδα πιστωτικών ιδρυμάτων και επιχειρήσεων επενδύσεων που αναφέρονται στο άρθρο 4 στοιχείο β) σημείο ii), επιλέξιμων για συμμετοχή στις ακόλουθες δραστηριότητες δανεισμού και διαχείρισης χρέους της Επιτροπής:»·
                     
                  
                        3)
                     
                     
                        Το άρθρο 4 τροποποιείται ως εξής:
                        
                                    α)
                                 
                                 
                                    το εισαγωγικό μέρος αντικαθίσταται από το ακόλουθο κείμενο:
                                    «Επιλέξιμο για συμμετοχή στο δίκτυο βασικών διαπραγματευτών είναι κάθε πιστωτικό ίδρυμα και επιχείρηση επενδύσεων που πληροί τα ακόλουθα κριτήρια:»·
                                 
                              
                                    β)
                                 
                                 
                                    το στοιχείο β) αντικαθίσταται από το ακόλουθο κείμενο:
                                    
                                                «β)
                                             
                                             
                                                εποπτεύεται από αρμόδια αρχή της Ένωσης και έχει λάβει άδεια άσκησης μίας εκ των παρακάτω δραστηριοτήτων:
                                                
                                                            i)
                                                         
                                                         
                                                            πιστωτικά ιδρύματα σύμφωνα με την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου (*2), ή
                                                         
                                                      
                                                            ii)
                                                         
                                                         
                                                            επιχείρηση επενδύσεων που έχει λάβει άδεια να ασκεί τη δραστηριότητα αναδοχής χρηματοπιστωτικών μέσων και/ή τοποθέτησης χρηματοπιστωτικών μέσων με δέσμευση ανάληψης σύμφωνα με την οδηγία 2014/65/ΕΕ· και
                                                         
                                                      
                                          
                                       (*2)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).»"
                        
                                 
                              
                  
                        4)
                     
                     
                        στο άρθρο 5, το στοιχείο ε) σημείο iii) αντικαθίσταται από το ακόλουθο κείμενο:
                        
                                    «iii)
                                 
                                 
                                    Κάθε βασικός διαπραγματευτής ενημερώνει αμέσως την Επιτροπή για κάθε διαδικασία που κινείται εναντίον του από αρμόδια αρχή κράτους μέλους σχετικά με τη δραστηριότητα που ασκεί ο βασικός διαπραγματευτής ως πιστωτικό ίδρυμα ή επιχείρηση επενδύσεων που αναφέρεται στο άρθρο 4 στοιχείο β) σημείο ii). Κάθε βασικός διαπραγματευτής ενημερώνει την Επιτροπή για κάθε μέτρο ή απόφαση που λαμβάνεται ως αποτέλεσμα της εν λόγω διαδικασίας»·
                                 
                              
                  
                        5)
                     
                     
                        Το άρθρο 12 παράγραφος 1 αντικαθίσταται από το ακόλουθο κείμενο:
                        
                           «1.   Τα ενδιαφερόμενα πιστωτικά ιδρύματα και οι επιχειρήσεις επενδύσεων που αναφέρονται στο άρθρο 4 στοιχείο β) σημείο ii) υποβάλλουν στην Επιτροπή αίτηση συμμετοχής στο δίκτυο βασικών διαπραγματευτών συμπληρώνοντας και υποβάλλοντας το έντυπο της αίτησης και τον συνημμένο κατάλογο ελέγχου όσον αφορά τα κριτήρια αποδοχής που διατίθενται στον δικτυακό τόπο της Επιτροπής.»
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από τη 17η Απριλίου 2021.
         
         
            Βρυξέλλες, 27 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 193 της 30.7.2018, σ. 1.
         
            (2)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
         
            (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
         
            (4)  Απόφαση (ΕΕ, Ευρατόμ) 2021/625 της Επιτροπής, της 14ης Απριλίου 2021, σχετικά με τη δημιουργία του δικτύου βασικών διαπραγματευτών και τον καθορισμό κριτηρίων επιλεξιμότητας για εντολές διοργανωτών και συνδιοργανωτών κοινοπρακτικών συναλλαγών προς τους σκοπούς των δανειοληπτικών δραστηριοτήτων από την Επιτροπή εξ ονόματος της Ένωσης και της Ευρωπαϊκής Κοινότητας Ατομικής Ενέργειας (ΕΕ L 131 της 16.4.2021, σ. 170).
         
            (5)  Κανονισμός (ΕΕ) 2019/2033 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των κανονισμών (ΕΕ) αριθ. 1093/2010, (ΕΕ) αριθ. 575/2013, (ΕΕ) αριθ. 600/2014 και (ΕΕ) αριθ. 806/2014 (ΕΕ L 314 της 5.12.2019, σ. 1).